<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile amesema kuanzia sasa, mashirika yasiyo ya kiserikali NG Os yatafanya shughuli zao kulingana na vipaumbele vya nchi.Pia ametoa siku 30 kuanzia jana kwa NG Os kufuata maagizo yaliyotolewa ikiwamo kufuata sheria na kinyume chake yatachukuliwa hatua ikiwa ni pamoja na kufutwa. Dk Ndugulile hayo aliyasema jana mjini hapa, akisisitiza kuwa wamebaini baadhi ya mashirika hayo yamekuwa hayazingatii wajibu wa kisheria jambo lililoibua malalamiko na manunguniko kutoka kwa wananchi na baadhi ya wabia wa maendeleo ambao wanatoa fedha za kuchangia katika juhudi za nchi na wananchi kujiletea maendeleo.Alisema kutokana na hali hiyo, serikali imezitaka NG Os zote kuwasilisha kwa Msajili taarifa za fedha zilizokaguliwa za miaka miwili iliyopita 2 016 na 2 017 , huku zikijiandaa na kutoa taarifa ya mwaka 2018 mwisho wa mwaka huu. Alisema pia zimetakiwa kuwasilisha vyanzo vya fedha, matumizi na miradi iliyotekelezwa na inayotarajia kutekelezwa kwa kipindi husika, na pia kuwasilisha mikataba au hati za makubaliano ya ufadhili wao kwa kipindi cha kuanzia mwaka 2016 hadi sasa.Aliongeza kuwa NG Os pia zimetakiwa kuhakikisha miradi inayotekelezwa inazingatia vipaumbele, mipango na mikakati ya serikali katika ngazi ya taifa, mikoa na wilaya ili kutoa mchango katika kufikia maendeleo endelevu kwa manufaa ya jamii na taifa. Kuanzia sasa NG Os zitatekeleza miradi na majukumu yao kulingana na vipaumbele vya nchi na maeneo ya kufanyia kazi watapangiwa na ni lazima wawe na kibali cha kufanyia kazi.Tunataka kuondoa hali ya sasa ya kuwa na NG Os zinazofanya kazi ya aina moja eneo moja wakati maeneo mengine yanachangamoto na hakuna hata moja, alisema Naibu Waziri. Alisema pia NG Os zimetakiwa kuhakikisha kabla ya kutekelezwa miradi yao ni sharti kuwasiliana na Ofisi ya Msajili wa mashirika yasiyo ya kiserikali ambaye yupo Wizara ya Afya sanjari na Ofisi ya Rais Tamisemi kupata kibali ili kufanikisha jukumu la utaratibu, ushirikishwaji na ufuatiliaji wa kazi za NG Os katika ngazi mbalimbali.Alisema pia mashirika yasiyo ya kiserikali ya kimataifa ING Os yanatakiwa kuzingatia ushiriki wa wananchi wazawa wa ndani katika miradi wanayoitekeleza kwa mujibu wa sheria, kanuni na utaratibu za uendeshaji wa shughuli za NG Os nchini. Aidha, katika kuweka usajili wa NG Os katika utaratibu mmoja, alisema mashirika yaliyosajiliwa nchini ya sheria nyingine, mfano Sheria ya Kampuni, Wakala wa Usajili, Ufilisi na Udhamini RITA, Sheria ya Usajili wa Vyama vya Kijamii, yanapaswa kuomba kupata cheti cha ukubakifu kwa mujibu wa Sheria ya Mashirika Yasiyo ya Kiserikali.Alisema ili hilo lifanyike vizuri, katika mkutano ujao wa Bunge, Novemba mwaka huu wanatarajia kufanya marekebisho kwenye baadhi ya vipengele katika sheria ya sasa, sambamba na kurekebisha sera na kanuni. Tunataka NG Os zote zisajiliwe chini ya Msajili ambaye yuko Wizara ya Afya kama sheria inavyotaka, maana kuna wengine walikuwa wakisajiliwa na taasisi mbalimbali. Tunafanya hivyo ili kuweza kuyatambua na kujua shughuli zao wanazofanya ili iwe rahisi kuwafuatilia.Pia wanatakiwa kujua kuwa kufanya kazi pasipo kuasajiliwa chini ya sheria ya NG Os ni kosa kwa mujibu wa sheria. Maagizo yanatakuwa kutekelezwa ndani ya siku 3 0 kuanzia jana na baada ya kipindi husika kukoma, serikali itaanza kufuatia na kuchukua hatua stahiki za kisheria ikiwa ni pamoja na kufuta usajili kwa NG Os itakayoshindwa kutekelezwa agizo hili, alieleza Naibu Waziri. Naye Kaimu Mkurugenzi wa NG Os, Tausi Mattaba alisema katika uhakiki uliofanywa awali ulitambua mashirika 513 yaliyokuwa yamesajiliwa kwa sheria zingine na kuwa suala la kuyafuta yale yasiyofuata matakwa ya sheria unasubiri upatikanaji wa Mwenyekiti wa Bodi.  <topic>: KITAIFA 